8ο Δημοτικό Διαμέρισμα Παρισιού

Το 8ο δημοτικό διαμέρισμα του Παρισιού (γαλλικά: Le 8e arrondissement de Paris ) είναι ένα από τα 20 διαμερίσματα της πρωτεύουσας της Γαλλίας. Η περιοχή συνήθως αναφέρεται ως Όγδοο.

Το διαμέρισμα, που ονομάζεται και Ελιζέ, βρίσκεται στη δεξιά όχθη του ποταμού Σηκουάνα και χαρακτηρίζεται από την πλατιά λεωφόρο των Ηλυσίων Πεδίων, που συνδέει την Αψίδα του Θριάμβου με την πλατεία Κονκόρντ. Στην περιοχή βρίσκονται πολλά πολυτελή καταστήματα και ξενοδοχεία πέντε αστέρων, αλλά και πολλά χρηματοπιστωτικά ιδρύματα καθώς και κυβερνητικά κτήρια, όπως το μέγαρο Ελιζέ, η επίσημη κατοικία του Προέδρου της Γαλλίας και το Υπουργείο Εσωτερικών, καθώς και επτά πρεσβείες χωρών της G20 και προξενεία.

Το 8ο είναι, μαζί με το 1ο, 9ο, 16ο και 17ο διαμέρισμα, μία από τις κύριες επιχειρηματικές περιοχές του Παρισιού.

Η αρχιτεκτονική κληρονομιά, η γοητεία των κήπων, οι παρελάσεις, τα μεγάλα γεγονότα που συμβαίνουν εκεί και η ποικιλία των αξιοθέατων καθιστούν το 8ο διαμέρισμα ένα από τα πιο τουριστικά και αντιπροσωπευτικά μέρη στο Παρίσι, που χαρακτηρίζεται ως «η πιο όμορφη πόλη του κόσμου».

Η περιοχή διασχίζεται από τον Ιστορικό άξονα του Παρισιού.

Τοποθεσία και πρόσβαση 

Το 8ο διαμέρισμα του Παρισιού βρίσκεται στη δεξιά όχθη του Σηκουάνα. Συνορεύει δυτικά με το 16ο διαμέρισμα, βόρεια με το 17ο διαμέρισμα, ανατολικά με το 9ο και το 1ο διαμέρισμα, και νότια με τον Σηκουάνα και το 7ο διαμέρισμα.

Το διαμέρισμα εξυπηρετείται από τις γραμμές του μετρό 1, 2, 3, 6, 8, 9, 12, 13 και 14 που περνούν μέσω και κατά μήκος του. Η γραμμή Α του προαστιακού τρένου RER έχει μία στάση, στον σταθμό Σαρλ ντε Γκωλ-Ετουάλ. Το σιδηροδρομικό δίκτυο Τρανζιλιάν εξυπηρετεί επίσης την περιοχή, στον σταθμό Σαιν-Λαζάρ.

Η έκταση του 8ου διαμερίσματος είναι 3,88 τετραγωνικά χιλιόμετρα.

Ιστορικά στοιχεία 
Η περιοχή του 8ου διαμερίσματος παλιά καλύπτονταν από δάσος κατά μήκος του Σηκουάνα και περιλάμβανε δύο χωριουδάκια: το Ρουλ και το Μονσώ.

Γύρω στο 1667, ο βασιλικός σχεδιαστής κήπων Αντρέ Λε Νοτρ, κατόπιν αιτήματος του Λουδοβίκου ΙΔ', σχεδίασε τον σημερινό κήπο του Κεραμεικού και διαπλάτυνε ένα μικρό μονοπάτι που υπήρχε μέσα στο δάσος, ώστε να διευρύνει τον ορίζοντα του παλατιού, δημιουργώντας θέα προς τα δυτικά. Αυτό το δρομάκι αργότερα έγινε η λεωφόρος των Ηλυσίων Πεδίων.

Τον 18ο αιώνα, κατά τη διάρκεια της εποχής του Διαφωτισμού και των τελευταίων Βουρβόνων, στην περιοχή του σημερινού 8ου διαμερίσματος κατασκευάστηκαν πολυτελή μέγαρα και κήποι.

Μετά τη Γαλλική Επανάσταση - ένα από τα ισχυρότερα σύμβολα της οποίας ήταν ο αποκεφαλισμός του Λουδοβίκου ΙΣΤ' που έλαβε χώρα στη σημερινή πλατεία Κονκόρντ - τα παλάτια και τα μέγαρα του 18ου αιώνα τροποποιήθηκαν και πλέον στεγάζουν σημαντικά κυβερνητικά κτήρια, όπως την Προεδρία της Δημοκρατίας ή το Υπουργείο Εσωτερικών.

Σήμερα, το 8ο διαμέρισμα οφείλει επίσης το κύρος του στις πολυάριθμες εταιρίες και στα πολυτελή καταστήματα που εκτείνονται κατά μήκος της λεωφόρου των Ηλυσίων Πεδίων, στη λεωφόρο Μονταίνι ή στην οδό Βινιόν: οίκοι υψηλής ραπτικής, διάσημα παλαιοπωλεία αλλά και μουσεία, γκαλερί τέχνης, θέατρα και εστιατόρια.

Δημογραφικά στοιχεία 
Το 8ο διαμέρισμα έφθασε στον κορυφαίο πληθυσμό του το 1891, όταν είχε 107.485 κατοίκους. Το 1999, είχε σχεδόν το ένα τρίτο αυτού του αριθμού, 39.310 κατοίκους. Είναι ένα από τα λιγότερο πυκνοκατοικημένα διαμερίσματα του Παρισιού και περιέχει το 1,8% του συνολικού πληθυσμού του Παρισιού.

Σύμφωνα με την απογραφή του 1999, ήταν ο τόπος απασχόλησης περισσότερων ανθρώπων από οποιοδήποτε άλλο ενιαίο διαμέρισμα της πρωτεύουσας.

Συνοικίες 

Κάθε ένα από τα 20 διαμερίσματα του Παρισιού χωρίζεται σε 4 συνοικίες. Οι 4 συνοικίες του 8ου διαμερίσματος:

 Συνοικία των Ηλυσίων Πεδίων (Σανζ Ελιζέ)
 Συνοικία του Φωμπούρ ντυ Ρουλ
 Συνοικία της Μαντλέν
 Συνοικία της Ευρώπης

Σύμφωνα με την επίσημη αρίθμηση των συνοικιών του Παρισιού, οι συνοικίες του 8ου διαμερίσματος έχουν τους αριθμούς από 29 έως 32.

Σημεία ενδιαφέροντος

Ορόσημα 

 Η λεωφόρος των Ηλυσίων Πεδίων. Μια από τις πιο γνωστές λεωφόρους του Παρισιού. Δημιουργήθηκε το 1667 από τον κηπουρό του Λουδοβίκου ΙΔ', Αντρέ Λε Νοτρ, για να βελτιώσει τη θέα από τον κήπο του Κεραμεικού. Αυτή η κομψή και πλατιά λεωφόρος εκτείνεται από την πλατεία Κονκόρντ έως την Αψίδα του Θριάμβου. Σήμερα είναι μία από τις πιο διάσημες εμπορικές λεωφόρους του Παρισιού.
 Η πλατεία Κονκόρντ. Η μεγαλύτερη πλατεία στο Παρίσι με θέα προς όλες τις κατευθύνσεις. Κατά τη διάρκεια της Γαλλικής Επανάστασης ήταν ο τόπος πολλών δημοσίων εκτελέσεων, εδώ καρατομήθηκαν στην γκιλοτίνα ο Γάλλος βασιλιάς Λουδοβίκος ΙΣΤ', η Μαρία Αντουανέτα και πολλοί άλλοι. Ο μεγάλος αιγυπτιακός οβελίσκος στο κέντρο της μεταφέρθηκε από το ναό του Λούξορ.
 Η Αψίδα του Θριάμβου. Το μνημείο ανεγέρθηκε από τον Ναπολέοντα το 1806 ως φόρος τιμής στις νίκες του ως αυτοκράτορας της Γαλλίας - τελικά ολοκληρώθηκε το 1836, πολύ μετά το θάνατό του. Έχει ύψος 50 μέτρα και πλάτος 45 μέτρα και είναι διακοσμημένη με σκηνές μάχης και πολεμικά γλυπτά. Στη βάση της βρίσκεται το Μνημείο του Αγνώστου Στρατιώτη.
 Η εκκλησία της Μαντλέν. Μια από τις πιο γνωστές και ομορφότερες εκκλησίες στο Παρίσι. Η κατασκευή άρχισε το 1764, αν και η εκκλησία ολοκληρώθηκε το 1845. Η Μαντλέν διαθέτει πλούσιο εσωτερικό διάκοσμο από μάρμαρο και χρυσό.
 Το μέγαρο Ελιζέ. Είναι η επίσημη κατοικία του Προέδρου της Γαλλίας από το 1848. Το κτήριο χρονολογείται από τις αρχές του 18ου αιώνα και ήταν παλιό ανάκτορο. Δεν είναι ανοικτό στο κοινό, εκτός από περιστασιακά κατά τις Ευρωπαϊκές ημέρες πολιτιστικής κληρονομιάς (συνήθως ένα Σαββατοκύριακο στα μέσα Σεπτεμβρίου). Σημαντικοί ξένοι επισκέπτες φιλοξενούνται στο κοντινό μέγαρο Μαρινί, μια ανακτορική κατοικία.

Μουσεία και γκαλερί 

 Το Γκραν Παλαί. Κατασκευάστηκε για την Παγκόσμια έκθεση του 1900 και σηματοδότησε τη μετάβαση από την κλασική στη σύγχρονη αρχιτεκτονική. Συνδυάζει την πέτρινη κλασσική πρόσοψη με μεταλλικές κατασκευές αρ ντεκό. Στις τέσσερις γωνίες της εξαιρετικής τέχνης γυάλινης οροφής ορθώνονται κολοσσιαία μπρούτζινα αγάλματα που αναπαριστούν τέθριππα άρματα. Είναι ιστορικό μνημείο από το 2000.

 Το Πετί Παλαί. Κατασκευάστηκε συγχρόνως με το Γκραν Παλαί για την παγκόσμια έκθεση του 1900 για να στεγάσει μια μεγάλη συλλογή έργων τέχνης. Σήμερα στεγάζει το Μουσείο Καλών Τεχνών της Πόλης του Παρισιού. Υπάρχει μόνιμη έκθεση έργων τέχνης, που συμπληρώνεται από προσωρινές εκθέσεις. Είναι ιστορικό μνημείο από το 1975.
 Παλαί ντε λα Ντεκουβέρτ. Είναι μουσείο επιστημονικών ανακαλύψεων και στεγάζεται σε μία πτέρυγα του Γκραν Παλαί. Περιλαμβάνει δύο μεγάλους ορόφους με αίθουσες αφιερωμένες σε διάφορους κλάδους της επιστήμης, όπως η φυσική, η χημεία, τα μαθηματικά και οι επιστήμες της ζωής, καθώς και ένα πλανητάριο.
 Το μουσείο Σερνυσί. Παρουσιάζει συλλογές έργων ασιατικής τέχνης, κυρίως από την Κίνα, Ιαπωνία και Κορέα.
 Το μουσείο Ζακμάρ-Αντρέ. Περιλαμβάνει συλλογή έργων της ιταλικής Αναγέννησης και της γαλλικής τέχνης του 18ου αιώνα, ταπισερί και έπιπλα.
Το μουσείο Νισίμ-ντε-Καμοντό.

Πάρκα 
Το πάρκο Μονσώ. Είναι ένα από τα καλύτερα κρυμμένα μυστικά του Παρισιού, ζωγραφισμένο από τον Μονέ πολλές φορές. Είναι ένας χώρος πράσινου στη μέση του πολύβουου Παρισιού. Δημιουργήθηκε το 1860 κατά τον μεγάλο μετασχηματισμό του Παρισιού από τον βαρόνο Οσμάν.

Είναι ασυνήθιστο στη Γαλλία λόγω του «Αγγλικού» ύφους του, και είναι σε αντίθεση με άλλα παριζιάνικα πάρκα, όπως οι κλασικά σχεδιασμένοι κήποι του Λουξεμβούργου και ο κήπος του Κεραμεικού, παραδοσιακοί κήποι Γαλλικού ύφους. Στο πάρκο περιλαμβάνεται μια συλλογή αρχιτεκτονικών στοιχείων, μεταξύ των οποίων μια αιγυπτιακή πυραμίδα, ένα κινεζικό κάστρο, ένας ολλανδικός ανεμόμυλος και ένα κορινθιακό περιστύλιο.

Γέφυρες 

 Η γέφυρα Αλεξάνδρου Γ'. Κατασκευάστηκε για την Παγκόσμια έκθεση του 1900 και είναι η πιο εντυπωσιακή γέφυρα του Παρισιού, διακοσμημένη με λάμπες σε στυλ αρ ντεκό, γλυπτά αγγελάκια με νύμφες και φτερωτά άλογα στις άκρες της. Είναι ταξινομημένη ως ιστορικό μνημείο από το 1975.
 Πον ντε λ'Αλμά
 Η γέφυρα Κονκόρντ
 Η γέφυρα Ενβαλίντ (των Απομάχων).

Παραπομπές

Εξωτερικοί σύνδεσμοι 

 Η ιστοσελίδα του Δημαρχείου του 8ου διαμερίσματος 

08
Παρίσι